ועדת הכלכלה, כנסת 17, פרוטוקול מספר 272, 2007-06-11 11:00

משה כחלון: בוקר טוב.

משה כחלון: אני פותח את ישיבת ועדת הכלכלה.

משה כחלון: על סדר היום הצעת חוק גלי צה"ל – שידורי רדיו של צבא ההגנה לישראל (שידורי חסות ותשדירי שירות) (הוראת שעה) (תיקון), התשס"ז-2007.

משה כחלון: מונחת לפנינו הצעת חוק ממשלתית שעברה בקריאה ראשונה והגיעה לכאן לעיבוד לקראת הכנה לקריאה שנייה ושלישית.

משה כחלון: אנחנו יודעים שבתקופה הזאת יש פער – מ-14 במאי אתם משדרים שלא כחוק?

משה כחלון: יחסית למשרד התקשורת אתם בסדר.

משה כחלון: שנים הם עוברים על החוק, אז אתם לא חורגים ממנהגם של יתר משרדי הממשלה שרומסים את החוק ברגל גסה.

משה כחלון: חבר הכנסת וילן, בבקשה.

אבשלום וילן: למה אנחנו צריכים להגיע למצב שחוק מוארך חודש אחרי שפג תוקפו של החוק הקודם, וחודש משדרים בלי אישור, וישראבלוף.

אבשלום וילן: יש כאלה 280 מקרים?

אבשלום וילן: יהיו 281.

משה כחלון: זה היה בדיוק הקודם עם הצמחים.

אבשלום וילן: עם הצמחים זה סיפור אחר.

לאה ורון: זה מסיפור לסיפור באותו סיפור משום שגם שם המשרד לא הביא להתקנת התקנות.

אבשלום וילן: על זה כבר עבדו שנתיים, צריך היה להאריך את זה בחוק.

אבשלום וילן: למה הליך החקיקה לא נגמר ב-12 במאי?

אבשלום וילן: מפקד גלי צה"ל שהוא חברי הטוב, יהיה עכשיו דובר צה"ל.

אבשלום וילן: ככה עוברים על החוק ועוברים להיות דובר צה"ל, מה יהיה?

אבשלום וילן: בסוף זה יגיע לרמטכ"ל, לשר הביטחון ולממשלה.

אבשלום וילן: זה לא בסדר.

אבשלום וילן: מילא, אם זה היה ויכוח.

ישי יודקביץ': זאת שאלה טובה מתי אנחנו מתחילים הליכי חקיקה שיהיו בהם גם הוראות שעה, זאת אומרת כמה רחוק אנחנו לוקחים את עצמנו או ממצים כמה שיותר את תקופת הזמן שהכנסת נתנה לנו בחוק זמני.

ישי יודקביץ': אנחנו התחלנו את תהליך החקיקה בינואר.

ישי יודקביץ': ניצלנו את פגרת הכנסת באפריל כדי להגיע לקונצנזוס בין משרדי הממשלה, ולא היה כל-כך פשוט להגיע לסיכום בין-משרדי.

ישי יודקביץ': מיד כשהכנסת חזרה לעבוד אחרי יום העצמאות אנחנו הבאנו את זה לקריאה ראשונה.

אתי בנדלר: מר יודקביץ', לפי כל אמות המידה, ב-9 במאי להניח על שולחן הכנסת הצעת חוק- -

ישי יודקביץ’: זה היה המועד הראשון האפשרי אחרי שהכנסת חזרה לעבוד.

אתי בנדלר: הפגרה זה לא דבר מפתיע.

ישי יודקביץ’: וניצלנו אותה באמת- -

אתי בנדלר: אבל פגרות הכנסת ידועות מראש.

אתי בנדלר: זה היה צריך להגיע לפני-כן.

אבשלום וילן: עם מי היה לכם ויכוח, עם משרד התקשורת?

ישי יודקביץ’: עם משרד המשפטים ומשרד האוצר.

אבשלום וילן: שוב – פקידים מנהלים את המדינה, אין שרים שמקבלים החלטות, ועוברים על החוק בריש גלי.

אבשלום וילן: זה כמו שאתה קורא אנשים למילואים או למלחמה שלא כחוק.

אבשלום וילן: מה זה?

אבשלום וילן: איך צבא יכול לעבוד לא במסגרת חוקית מחייבת?

אבשלום וילן: זאת מדינת עולם שלישי?

אבשלום וילן: מה מעניין אותי פקידים באוצר ובמשפטים?

אבשלום וילן: מצדי שיעבדו יום ולילה.

אבשלום וילן: ידעת מצוין שב-9 במאי אתה מניח את זה.

אבשלום וילן: זה לא חירום, זאת לא הכרזה על מצב מלחמה, זאת חקיקה רגילה.

אתי בנדלר: ב-9 במאי זה הונח על שולחן הכנסת, וזה התקבל בקריאה הראשונה ב-15 במאי.

משה כחלון: ואתם חשבתם שוועדת הכלכלה מובטלת ומחכה רק להצעת החוק שלכם?

ישי יודקביץ’: לא חשבנו כך, אבל רצינו שזה יהיה במהלך מאי.

אבשלום וילן: ומה תעשה, לא תשדר תשדירים בינתיים?

אבשלום וילן: איך אתם כעורכי דין נותנים לזה יד?

אבשלום וילן: למה לא הרמת טלפון ליושב ראש הוועדה בחודש פברואר, ולא אמרת לו שהאוצר והמשפטים עושים לך צרות, ואם לא יהיה לך אישור לא תוכל לשדר?

אבשלום וילן: למה אדון בניהו לא דפק על השולחן ואמר לשר הביטחון לעזור לו, כי כורתים את מטה לחמכם?

אתי בנדלר: לא נעים לי מכל ידידיי כאן, אבל אם מישהו היה חושב שזה בעייתי להמשיך לשדר את התשדירים האלה ללא חוק, הוא פשוט לא היה משדר מאז שפג תוקפו של החוק.

אתי בנדלר: העובדה שממשיכים לשדר מעידה כאלף עדים על כך שהם לא ראו בזה בעיה.

משה כחלון: דנה, את מציעה לעצור את הדיון ולקרוא ליועץ המשפטי לממשלה?

דנה נויפלד: יש כאן משרד מוביל שזה תחת אחריותו- -

משה כחלון: יש פה מישהו ממונה על אכיפת החוק במדינת ישראל, לא?

דנה נויפלד: אני לא אכנס לעימות עם היועץ המשפטי ממשרד הביטחון על העניין הזה.

דנה נויפלד: יש משרד מוביל שזה באחריותו- -

משה כחלון: את משתתפת הרבה בדיונים שלנו כאורחת קבועה ומכובדת, ואת שומעת דיון אחרי דיון כיצד המשרדים לא ממלאים אחר החוק, כיצד מפרים חוק.

משה כחלון: את המשרד לביטחון הפנים חילצנו ברגע האחרון; הבוקר היה לנו עם משרד החקלאות, תקשורת, עכשיו הביטחון.

לאה ורון: בנושא ניוד המספרים משרד התקשורת בכלל עובר על החוק.

משה כחלון: וכך כמו שאני זוכר, בלי לקרוא.

משה כחלון: יש פה בעיה.

משה כחלון: יש משרד משפטים, יש יועץ משפטי לממשלה, והכול עובר.

משה כחלון: החוק הוא רק בגדר המלצה – אתה רוצה תכבד אותו, אתה לא רוצה, אל תכבד אותו.

דנה נויפלד: קודם כל אני מצטערת לקחת על כתפיי את כל העבודה המשפטית של כל משרדי הממשלה באשר הם.

דנה נויפלד: יחד עם זאת יש משרד מוביל שאמור לדאוג לקיום החוק ולהגיש את הצעת החוק בזמן ולדאוג שכל ההסכמות יהיו בזמן.

דנה נויפלד: אני לא לוקחת על כתפיי את כל פעילות הממשלה.

משה כחלון: אין לנו כוונה כזאת.

משה כחלון: רציתי לשמוע את חוות דעתך איך את רואה את הדברים.

משה כחלון: אנחנו נשמע את חוות דעתה של המשנה ליועצת המשפטית של הכנסת שהיא גם היועצת המשפטית שלנו.

משה כחלון: היא הביעה את מורת רוחה.

רוברט אילטוב: אולי אנחנו ניזום מהלך בוועדה.

משה כחלון: נפנה ליועץ המשפטי לממשלה.

אבשלום וילן: זה שר המשפטים, זה לא היועץ המשפטי לממשלה.

אבשלום וילן: שר המשפטים מוביל הרבה רפורמות; תזמין אותו לכאן ותגיד לו שאנחנו דורשים רפורמה שכל החקיקה תגיע לכאן בזמן.

אבשלום וילן: תן לו דוגמה של 12 מקרים שהיו פה לאחרונה.

אבשלום וילן: אני רק רוצה את זה בחדר ההרצאות בטלוויזיה.

אבשלום וילן: שיסביר בטלוויזיה למה משרדי הממשלה שהוא אחראי על תהליכי החקיקה שלהם מתנהלים בצורה כזאת שלומיאלית.

דנה נויפלד: בכל הכבוד לחבר הכנסת וילן מי שאחראי לחקיקה של המשרדים זה קודם כל המשרדים.

דנה נויפלד: לשר המשפטים יש סמכויות, אבל סמכות החקיקה בהובלת הצעת חוק היא באחריותו של המשרד.

אבשלום וילן: אני שמעתי שהתחילו בינואר, ומשרד המשפטים והאוצר תקעו את זה.

דנה נויפלד: אני לא אכנס לוויכוח עם ידידי פה- -

משה כחלון: תמיד מאשימים אתכם, גם כשאתם לא פה.

אבשלום וילן: עורכת הדין נויפלד המייצגת את משרד המשפטים ואת שר המשפטים אומרת שזה לא באחריותה, כלומר היא רוצה שנביא את ראש הממשלה.

אבשלום וילן: אני כבר חזרתי מישיבה שהתקיימה כנסת שראש הממשלה לא יכול להגיע אליה בגלל לוח זמנים ונקבעה איתו ישיבה ב-2 ביולי.

אבשלום וילן: אני מאוד מקווה שב-1 ביולי בלילה לא תזוז דיביזיה סורית 10 מטר הצידה, ויהיה עוד תירוץ למה יש התייעצות חשובה שבגללה הוא לא יכול לבוא.

אבשלום וילן: אז אני לא חושב שצריך את ראש הממשלה, אבל שר המשפטים ממונה על ההליך המשפטי.

דנה נויפלד: שר הביטחון ממונה על החוק הזה, לא שר המשפטים.

אבשלום וילן: זה לא חוק אחד, יש פה 12 חוקים שונים מכל המשרדים.

משה כחלון: ובתקנות, אתה ממש לא מאמין – כל פעם מביאים תקנות שהמועד שלהן פג שבוע קודם.

לאה ורון: נפלתם על יום לא טוב.

אבשלום וילן: ההצעה שלי היא לאשר להם את זה- -

אתי בנדלר: אנחנו לא יודעים עדיין מה לאשר.

אבשלום וילן: לדון בחוק.

אבשלום וילן: שנית, אני מציע להזמין את שר המשפטים לדיון; ואחר-כך להוציא הודעה מאוד חריפה בתקשורת עם דוגמות להתנהלות משרדי הממשלה בחודש האחרון.

אבשלום וילן: אני לא רוצה לתקוף את המסכנים בגלי צה"ל עם תקציב של 34 מיליון שקל.

אבשלום וילן: אם תשווה אותם לתחנות האחרות הם עובדים בתנאים הכי גרועים.

אבשלום וילן: אז אני לא רוצה לתפוס אותם בתור הפראיירים שנעצתי בהם את הסכין.

אבשלום וילן: אני מבקש שהדובר יוציא הודעה מאוד חריפה עם המקרים.

אבשלום וילן: נזמן את שר המשפטים שיופיע בשבוע הבא בפני מליאת הוועדה בחדר הישיבות ויסביר ויקרא לסדר את כל המשרדים, ולהבהיר להם שלא יעשו צחוק מוועדת הכלכלה.

אבשלום וילן: אם הוא רוצה נסדר לו כמו לראש הממשלה צו הבאה.

משה כחלון: אין לנו פה צו הבאה.

משה כחלון: הוא יגיע.

אבשלום וילן: אבל שיתחיל לעשות רפורמה.

דנה נויפלד: משרד המשפטים הוא המשרד המלווה את החקיקה.

דנה נויפלד: החקיקה הספציפית הזאת איננה בתחום אחריותנו.

דנה נויפלד: אנחנו מלווים את משרד הביטחון ומסייעים לו בתקופה שאנחנו נדרשים לכך.

דנה נויפלד: יחד עם זאת לא בסמכותו של שר המשפטים, אלא בסמכות שר הביטחון.

אבשלום וילן: עורכת הדין נויפלד, אם אני משרד המשפטי, ואני רוצה להכין תצהיר חוק.

אבשלום וילן: מי מפזר אותו לכל משרדי הממשלה, משרד הביטחון?

אבשלום וילן: מי מרכז את הפעולה, מי אחראי על ועדת שרים לענייני חקיקה?

דנה נויפלד: על ועדת שרים לענייני חקיקה – שר המשפטים.

אבשלום וילן: שר המשפטים הוא הכתובת, לא יעזור לך.

משה כחלון: רוב הטענות הם למשרד המשפטים.

משה כחלון: אומרים שבמשרד המשפטים מעכבים.

דנה נויפלד: במקרה הזה העיכוב לא היה במשרד המשפטים.

דנה נויפלד: ישי, אני מבקשת שתתקן.

ישי יודקביץ’: לא היה עיכוב במשרד המשפטים, היו צריכים להגיע לקונצנזוס בין משרדי הממשלה.

ישי יודקביץ’: משרד המשפטים לא - - - את ההארכה בפועל.

דנה נויפלד: גם לא עיכב את ההצעה.

אבשלום וילן: אם אני שר המשפטים אני הייתי אומר לשר הביטחון שאם הוא לא יגמור את תהליך החקיקה עד ה-13 לא יהיו לו תשדירים.

אבשלום וילן: מי צריך לפקוח על זה עין ציבורית?

משה כחלון: אני אקבל את ההצעה של וילן, אתם לא תהיו הראשונים שמשלמים את המחיר.

משה כחלון: הרשות שנייה, בבקשה.

אביטל בן חמו: עולה השאלה הזאת על השולחן הזה, ואני לא זאת שהתכוונתי להעלות אותה.

אביטל בן חמו: לדון זה בסדר, אבל לתת את אותו פרס לגלי צה"ל לרוץ עם השידורים שעד היום לא חוקיים - -

אבשלום וילן: מאוד קל להיות חזקים על חלשים.

אבשלום וילן: אני מתעסק עם הדגים השמנים, לא עם הדגים הקטנים.

אבשלום וילן: אני רוצה לראות פה את שר המשפטים, או את ראש הממשלה, כמו שהציעה עורכת הדין נויפלד- -

אתי בנדלר: היא לא הציעה.

אבשלום וילן: זאת המסקנה מדבריה.

אבשלום וילן: אני מתעסק עם הדגים השמנים.

אבשלום וילן: עם כל הכבוד לתקציב המסכן של גלי צה"ל יש 12 מקרים, אז דווקא עליהם נתלבש?

אבשלום וילן: אני רוצה לבער את התופעה הזאת מן השורש.

אבשלום וילן: זה לא הגון שדווקא איתם נחסל את כל החשבונות.

דנה נויפלד: אני לא מבינה למה הרשות השנייה מוצאת לנכון לייצג - את מי את מייצגת כאן?

אתי בנדלר: את התחנות האזוריות.

דנה נויפלד: אז אני לא מבינה למה הרשות השנייה משמשת לוביסטית לתחנות הרדיו האזוריות.

אתי בנדלר: אבל זה לא הנושא לדיון.

אבשלום וילן: עכשיו אתם מבינים למה צריך להביא לכאן שר שיעשה סדר?

אבשלום וילן: הרשות השנייה היא רשות ציבורית, היא לא בדיוק זרוע ממשלתית.

אבשלום וילן: אז מותר לה ואסור לה.

אבשלום וילן: אבל את יודעת כמה פעמים, עורכת הדין נויפלד, הממשלה משדרת בשני קולות אף על פי שיש החלטות ממשלה, אף על פי שאת מייצגת את משרד המשפטים?

אביטל בן חמו: אם זה לא ברור, אני אסביר.

אביטל בן חמו: תחנות הרדיו האזוריות מתפרנסות אך ורק מפרסום, וההיתר לגלי צה"ל לחסויות ולתשדירי שירות פוגעת להם- -

אבשלום וילן: היה פה דיון לפני שנתיים על כך.

אבשלום וילן: כשהן רוצות הן עושות לובי מאוד יפה ומשכנעות, ומגייסים חברי כנסת, ולא ראיתי אתכם נלחמים כאריות ונופלים כזבובים.

דנה נויפלד: את לא צריכה לשמש לוביסטית שלהם, בכל הכבוד.

משה כחלון: הפנייה של הוועדה היא לשר המשפטים ולמשרד המשפטים כי משרד המשפטים הוא הממונה על אכיפת החוק.

משה כחלון: לא יעלה על הדעת שכשאזרח יעבור עבירה כל מערכת אכיפת החוק תאכוף את זה – בצדק מבחינתי, אין לי טענה על כך, זה נכון – אבל גם אם משרדי הממשלה עוברים על החוק צריכה להיות התייחסות לכך.

משה כחלון: לא יכולה להיות איפָה ואיפָה, ומכיוון שמדובר במשרד ממשלתי מותר לו לעבור על החוק, אבל כשאתה אזרח מן השורה אתה משלם את המחיר.

משה כחלון: אנחנו רוצים ליצור שוויון: אם גלי צה"ל משדר חסויות שלא כחוק, שמישהו יעמוד שם לדין.

משה כחלון: האמיני לי, עם התקנות הבאות הם יגיעו שנה לפני הזמן, לא ערב התקנות.

משה כחלון: אותו דבר, אם שר התקשורת היה עומד לדין על ניוד מספרים ועוד כמה דוגמות כאלה, האמיני לי שהיינו נראים אחרת.

משה כחלון: אבל כולם יודעים שהכול מותר, אף אחד לא אוכף את זה, אז בסדר.

משה כחלון: את חושבת שמישהו פה מוטרד?

משה כחלון: אפשר גם לא להאריך להם, והם ימשיכו לשדר.

משה כחלון: את חושבת שהם יצאו מפה ויפסיקו לשדר?

משה כחלון: אם אני לא אאשר להם את החוק הם ימשיכו לשדר.

משה כחלון: לא רק זה, גם אם היום אנחנו מאשרים את זה לקריאה שנייה ושלישית הם יוצאים מפה עכשיו – עורכי דין, רב-סרן בצה"ל – ועוברים על החוק.

משה כחלון: אין להם שום בעיה, הם נותנים הוראה להמשיך.

משה כחלון: עורך דין יודקביץ', לא נתת הוראה להפסיק, נכון?

ישי יודקביץ’: לא נתנו הנחיה כזאת.

משה כחלון: ואתה יודע שזה לא חוקי, אבל לא תיתן הוראה.

משה כחלון: אבל למה לא תיתן הוראה?

משה כחלון: כי אתם מורמים מעם.

משה כחלון: החוק לא חל עליכם, אתם מעל החוק.

משה כחלון: אני רוצה לראות מישהו אחר שהיה עושה את זה, מה הייתם עושים לו.

אבשלום וילן: יהיה נימוק ביטחוני.

אבשלום וילן: איך יגייסו את המילואים אם יסגרו את השידורים.

משה כחלון: לא שידורים, רק חסויות.

אבשלום וילן: תקציב החסויות הוא בערך 50% מהתקציב שלהם.

אבשלום וילן: זאת שיא הבדיחה.

אבשלום וילן: היו מוצאים את התירוץ – תחנה צבאית לא משדרת, ואם צריכים לגייס מילואים?

אבשלום וילן: אבל, אגב, היו גומרים הכול ב-24 שעות.

משה כחלון: נקריא את הצעת החוק המתוקנת.

ישי יודקביץ’: הקראה: הצעת חוק גלי צה"ל – שידורי רדיו של צבא הגנה לישראל (שידורי חסות ותשדירי שירות) (הוראת שעה) (תיקון), התשס"ז-2007.

ישי יודקביץ’: תיקון סעיף 8 – 1.

ישי יודקביץ’: בחוק גלי צה"ל – שידורי רדיו של צבא הגנה לישראל (שידורי חסות ותשדירי שירות) (הוראת שעה), התשס"ה-2005, בסעיף 8(ב), במקום "שנתיים" יבוא "חמש שנים".

ישי יודקביץ’: תחילה 2.

ישי יודקביץ’: תחילתו של חוק זה ביום כ"ו באייר התשס"ז (14 במאי 2007).

אבשלום וילן: מה המשמעות של זה, זה עד 2010 או 2012?

ישי יודקביץ’: עד 2010.

אתי בנדלר: זה מה שהם מבקשים, כמובן.

משה כחלון: מישהו רוצה להעיר?

משה כחלון: משרד האוצר, בבקשה.

אורי ישראלי: אנחנו הבענו את עמדתנו גם בממשלה; אנחנו מתנגדים להארכה הזאת.

אבשלום וילן: אתה מבין מה קורה פה?

אבשלום וילן: אני פה נציג האופוזיציה, ואתם לא יכולים יום אחד לחיות אם - -

משה כחלון: אתם מתנגדים להארכה?

משה כחלון: אורי ישראלי:

משה כחלון: הממשלה?

דנה נויפלד: העמדה שהביא חברי כאן מנוגדת לעמדת הממשלה.

דנה נויפלד: עמדת הממשלה הובעה בהצעת החוק.

אבשלום וילן: עכשיו אני לא יודע מה לעשות.

ישי יודקביץ’: אנחנו הלכנו לקראת משרד האוצר- -

משה כחלון: אבל משרד האוצר פה, והוא אומר במפורש שהם מתנגדים.

עדי בן ש"ך: בגלל זה זה התעכב.

קריאות: - - -

ישי יודקביץ’: - - -אנחנו כמשרד הביטחון וצה"ל ביקשנו לקבע את הוראת השעה, והלכנו לקראת משרד האוצר.

ישי יודקביץ’: עשינו מזה הוראת שעה והארכנו את הוראת השעה מאחר שהם דיברו על שינויים בשוק הרדיו העתידי, ולכן עד שהחוק יתייצב הגענו לפשרה שזה יוארך בעוד 3 שנים.

משה כחלון: על איזה שוק מדובר, דיגיטלי?

ישי יודקביץ’: דיגיטלי.

ישי יודקביץ’: דנה יכולה לפרט יותר.

משה כחלון: למה 3 שנים?

דנה נויפלד: ההנחה הייתה שמתרחשים שינויים בשוק שהם תהליך ועדיין לא הסתיימו.

דנה נויפלד: כדי שנוכל לראות איך שוק הרדיו המסחרי מתייצב, ומה תהיה ההשפעה של זה על השוק ועל התחרות בשוק, יש מקום להאריך, ורק אז נוכל להחליט האם יש מקום להסדרת קבע.

דנה נויפלד: כרגע אנחנו מבקשים להאריך את הוראת השעה ב-3 שנים.

דנה נויפלד: זאת עמדת הממשלה.

נילי בן גיגי: אני מ"זכות הציבור לדעת".

נילי בן גיגי: לאחרונה הסתיים השימוע הציבורי של הרשות השנייה בנושא היציאה למכרזים בתחנות הרדיו האזורי.

נילי בן גיגי: הבנו שזאת הכוונה לשינוי הקרוב שמדברים עליו, וזה שינוי שאמור להסתיים בטווח הקרוב, בפחות מ-3 השנים הקרובות.

נילי בן גיגי: אז למה צריך הארכה כל-כך ארוכה?

דנה נויפלד: זה רק חלק מהשינויים המטופלים.

דנה נויפלד: חוץ מזה יש גם עניין שידורי הרדיו הדיגיטלי שנציג האוצר יוכל להסביר איפה זה מצוי כרגע.

אורי ישראלי: הפגיעה בתחנות האזוריות היא בלי קשר לרדיו הדיגיטלי, והתהליך הזה קיים כבר הרבה מאוד שנים.

משה כחלון: איפה תקוע הרדיו הדיגיטלי?

אורי ישראלי: הרדיו הדיגיטלי נמצא בתהליך של מכרז.

משה כחלון: מתי יצא המכרז?

אורי ישראלי: אני צריך לבדוק.

משה כחלון: יש לזה השלכה לגבי המועדים, אולי תבקש 11 שנה.

אורי ישראלי: הפגיעה בתחנות האזוריות קיימת בלי כל קשר לרדיו הדיגיטלי.

אתי בנדלר: נציגת הרשות השנייה יכולה- - -

משה כחלון: אבל מחכים למשרד האוצר, הוא צריך לשחרר את התשתיות.

דנה נויפלד: יש פה שני מכרזים- -

ישי יודקביץ’: העמדה של משרד האוצר הוצגה בפני השרים בוועדת שרים לענייני חקיקה, ולא התקבלה.

משה כחלון: אתם הצגתם את העמדה, והיא לא התקבלה שם?

אורי ישראלי: אמרתי את זה בתחילת דבריי.

משה כחלון: טוב, יש פה התלבטות.

משה כחלון: חבר הכנסת וילן, בבקשה.

אבשלום וילן: אני לא יודע מה לעשות, למען האמת.

אבשלום וילן: אני רואה פה את האגודה "זכות הציבור לדעת", אני לא יודע את מי הם מייצגים בנושא הזה- -

אתי בנדלר: ציבור שרוצה לדעת.

אבשלום וילן: אמרתי פעם משהו על עמדתם, וחטפתי אחרי זה מאמר ב"צופה".

אבשלום וילן: אז אני אהיה זהיר מאוד, כי הרי כל בוחריי נמצאים ב"צופה", אז אני אאבד 0.01 תומכים שיש לי שם.

אבשלום וילן: העמדה העקרונית שלי היא שאני רוצה שגלי צה"ל שהיא תחנה צבאית תתקיים במימון מלא של משרד הביטחון ולא תרדוף אחרי חסויות.

אבשלום וילן: בדיון שהתקיים לפני מספר שנים זאת הייתה הפשרה.

אבשלום וילן: מכיוון ששינו את המספרים בתקציב, זה חלק מאוד נכבד מהתקציב שלהם, ואף אחד לא יעביר להם כסף כי צריך לפגזים ולמטוסים.

אבשלום וילן: לכן לדעתי, הממשלה ומשרד הביטחון צריכים לקיים דיון.

אבשלום וילן: ירצו לסגור את גלי צה"ל – יסגרו אותו; אבל לא לתת לו לחיות ולמות ולהשאיר אותו ככה, זה לא עובד.

אבשלום וילן: יש שני דברים בעייתיים שמפריעים לי.

אבשלום וילן: בתור אופוזיציה אני צריך להצביע "נגד", אבל אני קצת אחראי.

אבשלום וילן: היה דיון בממשלה, עמדת האוצר הייתה במיעוט, והוא בא ומנסה לשכנע אותי.

אבשלום וילן: אני כאופוזיציה אתמוך בו אף על פי שיש החלטת ממשלה.

אבשלום וילן: אז מי מייצג את הממשלה, משרד המשפטים, משרד הביטחון, משרד האוצר?

רוברט אילטוב: הבעיה היא שאתה צריך להיות בעד מישהו.

אבשלום וילן: אני לא יכול לבוא לדיון שבמקום החלטת בממשלה אנחנו שומעים שהם - - - ואנחנו נקבל אותה או נתנגד לה או נשאל שאלות.

אבשלום וילן: פעם אחר פעם קורה הבדיחה הזאת.

אבשלום וילן: כל משרד ממשלתי מגיע, אומר מה הוא אמר בדיון.

אבשלום וילן: אני מזכיר לך, אתה עוד לא היית יושב ראש ועדה; אמיר לוי היה סגן הממונה על התקציבים, ויום אחד בחוק ההסדרים הוא משכנע אותי בוועדה שהרדיו הדיגיטלי אוטוטו נכנס, ואם לא נאשר בחוק ההסדרים, תוך חצי שנה כל המערכת משתנה.

אבשלום וילן: תאמין לי, בסוף הדיון אמרתי לו שאני רץ לקנות רדיו דיגיטלי, כי הרי זה בשער, אני אפגר אחרי טכנולוגיה?

אבשלום וילן: עכשיו שומעים שייקח 3 שנים לרדיו הדיגיטלי להיכנס.

אבשלום וילן: בדיון הקודם אמרו אפילו יותר מכך.

אבשלום וילן: אז אני כבר לא יודע, יש לי הרגשה ששולפים לי את הנימוקים לפי המקרה.

אבשלום וילן: עכשיו אני חוזר על עמדתי: במצב שנוצר צריך לאשר את זה ולפקוח עין.

אבשלום וילן: בכל הדיונים על התקשורת זה לא סימפטי.

אבשלום וילן: לא ראוי לתחנה צבאית לחיות מתשדירי חסות.

אבשלום וילן: אבל זה מה שיש כי אין דברים אחרים.

אבשלום וילן: אז יש שלוש שנים להגיע לפתרון.

אבשלום וילן: אני בעד שהתחנה תתקיים, תמומן כולו מהתקציב.

אבשלום וילן: זה כסף קטן ביחס לכלל התקציב.

אבשלום וילן: אתה יודע שלכספים האלה עושים את כל החגיגות.

אבשלום וילן: אני הייתי מאשר את זה ל-3 שנים, ומבקש שב-2010 יהיה דיון מסודר איך מממנים את גלי צה"ל.

יצחק זיו: איזה שיעור שמושקע בשידורים האלה מכסה את עלות התחנה?

קריאה: 50%.

לאה ורון: לפי סעיף 6 לחוק, השר נדרש לדווח אחת לרבעון לוועדת הכלכלה, וגלי צה"ל יחד עם משרד הביטחון מעבירים בקפידה יתרה בכל רבעון את הדיווחים.

לאה ורון: אנחנו גם מודיעים לחברי הכנסת שהחומר מצוי על שולחננו.

לאה ורון: אולי בהזדמנות זו גם תשקלו לתקן את סעיף 6 ולהציע שהדיווח יהיה אחת ל-6 חודשים או לתקופה קצרה יותר כי עכשיו אחרי תקופה מסוימת שהחוק נכנס לתוקף אין צורך בפיקוח כל כך מסיבי בכל רבעון.

יצחק זיו: אם 50% בא מהשידורים, אז גם 3 שנים לא יספיקו.

אביטל בן חמו: בהקשר הזה, מטרת ההסדר מלכתחילה הייתה להסדיר מוצר קיים.

אביטל בן חמו: פרסומות וחסויות לא היו ההכנסה העיקרית של התחנה.

אביטל בן חמו: אנחנו ביקשנו מספר פעמים ממשרד התקשורת לקבל נתונים לגבי ההכנסות כי אם היינו יודעים מה לעשות היינו יכולים לגבש עמדה יותר- -

משה כחלון: כמה אתם מכניסים מפרסומות ומתשדירים?

לאה ורון: בערך 4.5 מיליון ₪.

אבשלום וילן: 17 מיליון שנתי.

עדי בן ש"ך: בין 4 ל-4.5 מיליון ₪ בכל רבעון, ויש רבעונים שזה גם פחות מ-4.

משה כחלון: מה התקציב של כל גלי צה"ל?

אבשלום וילן: 34 מיליון.

משה כחלון: 50%.

אבשלום וילן: המספרים לא השתנו בשנתיים האחרונות.

ישי יודקביץ’: תזרים ההכנסות הוא יחסית קבוע.

משה כחלון: חבר הכנסת אילטוב.

רוברט אילטוב: אם לא נאשר את זה נפגע בגלי צה"ל.

רוברט אילטוב: לכן אנחנו לא יכולים להרשות לעצמנו לסגור אותם כרגע.

משה כחלון: אני מניח שאתה מצטרף לקריאה שלי שיכבדו את החוק.

רוברט אילטוב: אני מצטרף לקריאה שלך, ואני גם תומך בהצעת הממשלה מן הסתם.

אתי בנדלר: מספר הערות כלליות לדברים שנאמרו כאן.

אתי בנדלר: אני מרגישה צורך להיחלץ להגנתו של שר התקשורת שהואשם באי כיבוד החוק בעניין רדיו-טלפון נייד, ניוד המספרים.

אתי בנדלר: ניידות המספרים זאת חובה שהייתה מוטלת על בעלות הרישיון לרדיו-טלפון נייד, דהיינו לחברות הטלפון הסלולרי- -

דנה נויפלד: על כל החברות.

אתי בנדלר: על כל החברות.

אתי בנדלר: - - והן אלה שרומסות את החוק ברגל גסה.

אתי בנדלר: ייתכן שהיה מקום שהשר יפעיל את סמכויותיו האחרות- -

לאה ורון: יציע לתקן את החוק.

אתי בנדלר: - - או לתקן את החוק או יפעיל את סמכויות הסנקציות שיש לו, לפי חוק התקשורת – דבר שלא נעשה.

דנה נויפלד: הוא התחיל בתהליכים.

אתי בנדלר: על כל פנים, אי כיבוד החוק הוא קודם כל על אלה שהיו חייבות לבצע את ניוד המספרים.

אתי בנדלר: אני גם רוצה לומר גם על הנזיפה שקיבל כאן נציג האוצר על כך שאינו משמיע כראוי את עמדת הממשלה.

אתי בנדלר: נכון שלפי תקנון עבודת ממשלה, הממשלה אמורה להישמע בכל אחת מוועדות הכנסת.

אתי בנדלר: עם זאת לחברי הכנסת יש עניין לשמוע כמה שיותר דעות בנושא העומד לפניהם, ומהם השיקולים השונים בכל נושא שהוא רלוונטי לדיון שלהם.

אתי בנדלר: לכן אם נציג האוצר אומר שעמדת הממשלה באה לידי ביטוי בהצעת החוק להאריך את תוקף ההסדר, אבל שיש עוד שיקולים שהביאו אותם לא לתמוך בהצעה הזאת – לכם, חברי הכנסת, יש אינטרס לשמוע את הדברים.

אבשלום וילן: יש הבדל בין זה שאנחנו שואלים אותו, והוא אומר את זה, לבין זה שהוא מנדב אינפורמציה.

רוברט אילטוב: אבל הבעיה היא שיש להם סיבה אחרת- -

משה כחלון: ניתן להם מועד ב'.

אבשלום וילן: אם אני שואל אותו, והוא עונה זה לגיטימי, אבל אם הוא מנדב את האינפורמציה בלי ששאלתי אותו, זה לא לגיטימי.

אתי בנדלר: השאלה היא האם זה העניין שלנו או לא.

עדי בן ש”ך: אנחנו קיבלנו ביקורת פעמיים: פעם אחת מכיוון שאיחרנו, ואיחרנו בגלל משא ומתן עם משרד האוצר, ופעם שנייה אחרי שסיימנו את המשא ומתן המפרך איתם אנחנו באים לפה ושומעים אותו מדבר נגד הצעת החוק.

משה כחלון: אני מאוד שמח שהוא פה, ואני מאוד שמח שהוא אמר את מה שאמר, וזה רק עוזר לנו להחליט, כי אנחנו לא מצויים בכל עניין ועניין.

רוברט אילטוב: ביום מן הימים תהיה בקואליציה, ולא תשמח לשמוע את זה.

משה כחלון: אין קשר פה לפוליטיקה.

רוברט אילטוב: - - - יש פה החלטת ממשלה.

משה כחלון: חבר הכנסת אילטוב, אתה פה אתי כמעט שנה ו-4 חודשים.

משה כחלון: מעולם לא היה לנו "קואליציה-אופוזיציה" בוועדת הכלכלה- -

קריאה: אמת.

משה כחלון: - -לכן הנושא הזה בכלל לא על הפרק.

משה כחלון: אבל התפקיד שלנו הוא גם לשמוע את המומחים.

משה כחלון: עבורי הוא מומחה.

משה כחלון: אתה ואני לא יושבים בוועדת שרים, ועם כל הכבוד לוועדת השרים, לא כל השכל של עם ישראל מונח שם, יש בעוד מקומות שכל.

משה כחלון: אז גם אם עמדתו לא התקבלה, והוא מנסה להסביר לנו אותה פה, אבל הוא אומר ביושר שעמדתנו לא התקבלה, אבל אומר שהוא רוצה להשמיע את הנימוקים להתנגדות – זה רק עוזר לנו, ואני מברך על כך.

משה כחלון: אני דווקא לא מסכים עם חברי, חבר הכנסת אבו וילן, שיש שני קולות של הממשלה.

אבשלום וילן: שני קולות זה עוד טוב, בדרך-כלל יש שלושה-ארבעה.

משה כחלון: זה קול אחר, זאת דעה נוספת, וזה בסדר גמור.

משה כחלון: אם חבר הכנסת אילטוב וחבר הכנסת זיו יאמרו שהם רוצים להיצמד להחלטות ועדת השרים לחקיקה כחבר קואליציה, זה בסדר גמור.

משה כחלון: אבל לא צריך לראות בזה שני קולות.

משה כחלון: אני רואה בזה דעה נוספת.

משה כחלון: לי, לפחות, זה עוזר.

רוברט אילטוב: דעה זה עניין אחד, כשהוא אומר שהם מתנגדים זה דבר אחר.

משה כחלון: הוא אומר "התנגדנו, דעתנו לא התקבלה".

רוברט אילטוב: הוא אמר שהוא מתנגד גם עכשיו.

אבשלום וילן: אני 8 שנים פה; שנה הייתי בקואליציה, 7 שנים באופוזיציה.

אבשלום וילן: זה הוציא אותי מדעתי כי יש פה כללי מנהל תקין.

אבשלום וילן: אם אני אחקור אותו, והוא יגיד מהי עמדתם, זה עוד לגיטימי, אבל בשלב מסוים אגף התקציבים וגם משרד המשפטים לפעמים תופסים פטרונות על הוועדה.

אבשלום וילן: למשל, מחר יהיה דיון על נושא מכונות הפיקדון.

אבשלום וילן: אני לחצתי מאוד להכניס מכונות לחוק הפיקדון, והייתה החלטה של הוועדה שהייתה המלצה, הום התנגדו.

אבשלום וילן: מכיוון שהם מתנגדים, והם צריכים לתת את החותמת בסוף – הם לא נתנו את החותמת.

אבשלום וילן: מחר אתה מביא אישור לשחרר את הכסף – עד היום דופקים את האזרחים שמביאים לסופרמרקט את הבקבוקים, והם לא מקבלים את הכסף.

אבשלום וילן: הייתה החלטת ועדת כלכלה אחרי אין-סוף דיונים – אז מה אם ועדת כלכלה החליטה?

אבשלום וילן: אגף התקציבים באוצר מצפצף.

אבשלום וילן: יש פה תרבות שלטון קלוקלת.

אבשלום וילן: זאת אותה תרבות שמביאה לכך שיזלזלו בתום תוקף מועד או בהחלטת ועדת כלכלה.

אבשלום וילן: אנחנו חייבים לחוק?

אבשלום וילן: אנחנו חושבים אחרת, אז לא נקדם את ההמלצה שלכם.

אבשלום וילן: אין הגישה הבסיסית שהיה דיון דמוקרטי, נשארתי במיעוט, אני רשות מבצעת וזה מחייב אותי.

אבשלום וילן: הרשות המחוקקת המליצה לי מכל סיעות הבית – זה לא דיונים פוליטיים פה שצריך לעשות א' – אז מה?

אבשלום וילן: אני מחזיק את השלטר, תקפוץ לי.

אבשלום וילן: זאת התרבות.

אתי בנדלר: אני רוצה להשלים את דבריי.

אתי בנדלר: החוק הזה, כזכור, מאפשר לגלי צה"ל לשדר תשדירי שירות והודעות חסות.

אתי בנדלר: אם אנחנו חוזרים ללבטים שהיו לוועדת הכלכלה בשנת 2005 האם להתיר את זה או לא.

אתי בנדלר: בסופו של דבר החוק הזה חוקק כהוראת שעה.

אתי בנדלר: שתיים מההתלבטויות העיקריות הוזכרו כאן:

אתי בנדלר: קודם כול עירוב של גורמים מסחריים בנושא של גלי צה"ל.

אתי בנדלר: זה לא פשוט שהמדינה מתחרה בגורמים פרטיים שקיבלו רישיונות או זיכיונות על אותו מוצר.

אתי בנדלר: המדינה – גלי צה"ל, הצבא – מתחרה ב"קול ישראל" שמשדר פרסומות ברדיו וגם בבעלות הזיכיונות לתחנות הרדיו האזוריים שזה מקור הפרנסה שלהם- -

אביטל בן חמו: היחיד.

משה כחלון: של הרדיו האזורי?

אתי בנדלר: כן.

אתי בנדלר: הוועדה נתנה דעתה על העניין, והיא קבעה את זה כהוראת שעה מתוך תקווה שיתברר במשך השנתיים שחלוקת המשאבים במימון צורות השידור נקבעה בתוקף.

אתי בנדלר: כי אז היה ברור שלרשות השידור יש אגרה ולתחנות הרדיו האזוריות – פרסומות ולגלי צה"ל – תקציב המדינה.

אתי בנדלר: בעצם לא נעשה שום דבר, ואנחנו ממשיכים לשמוע שהשוק הזה עדיין נמצא בהתהוות.

אתי בנדלר: לכן השאלה היא האם הוועדה צריכה לתת ידה להמשיך לתת לשוק להיות בהתהוות עוד 3 שנים מעבר לשנתיים הראשונות שנקבעו מלכתחילה כשאנחנו יודעים ששוק הפרסומות הוא שוק מוגבל; הוא לא גדל עד אין-סוף גם כשהמשק בצמיחה.

אתי בנדלר: אמנם לא מדובר כאן על פרסומות, אבל זה בכל זאת סוג של תשדירים בתשלום.

אתי בנדלר: אם ההכנסה הולכת לגלי צה"ל, היא לא הולכת לתחנות הרדיו האזוריות, והיא לא הולכת לרשות השידור.

אתי בנדלר: אלה הנקודות שרציתי להזכיר לכם לפני שאתם מכריעים האם אתם מאריכים את תוקף החוק בעוד 3 שנים או בתקופה אחרת שתחליטו עליה.

אבשלום וילן: ב-70% זה נכון.

אבשלום וילן: יש 30% פרסומת של חבר וכל הצבאי-מקצועי- - -

אביטל בן חמו: ההגדרות בהוראת השעה עצמה הן מאוד רחבות.

אביטל בן חמו: כל גורם חוץ יכול לשדר תשדיר חסות.

אביטל בן חמו: אם היה כתוב "כל גוף ציבורי", מילא.

אביטל בן חמו: אבל הוראת השעה שהתקבלה מלכתחילה היא רחבה.

אתי בנדלר: היא צומצמה מאוד בדיונים בוועדת הכלכלה לעומת הנוסח שהוצע בהצעת החוק הממשלתית.

אביטל בן חמו: - - -

עדי בן ש”ך: אין הגדרה מצומצמת ממנה.

עדי בן ש”ך: זאת הגדרה הכי מצומצמת שיש.

אתי בנדלר: אתה צודק.

דנה נויפלד: תמוה בעיניי שתחנות הרדיו האזוריות לא הגיעו לכאן לייצג את עצמן אם הן מרגישות שנפגעו מהשידור, ותמוה בעיניי שהגוף המפקח עליהן מרגיש צורך להיות הלוביסט שלהן כאן.

דנה נויפלד: אם הן מרגישות שנפגעו שיגיעו לכאן, יש להן כאן פתחון פה, והן יודעות להישמע כאן כשהן צריכות.

דנה נויפלד: שיבואו ויטענו, אני לא שמעתי כאן שום טענה, ומוזר בעיניי שדווקא הגוף המפקח עליהן בזמן שהן מקיימות שימוע לעניין אחר שלהן, מוצא צורך לטעון את טענתן בפני חברי הכנסת.

לאה ורון: כמובן שהתאחדות התחנות הרדיו האזוריות הוזמנו לדיון.

משה כחלון: תודה רבה, הדברים ברורים.

משה כחלון: מה בעניין המועדים?

משה כחלון: חבר הכנסת אילטוב, אתה ממליץ ל-3 שנים?

משה כחלון: חבר הכנסת וילן כבר המליץ ל-3 שנים.

רוברט אילטוב: 3 שנים זה די הרבה זמן, זה יכול להיות שנתיים.

רוברט אילטוב: יכול להיות שהזמן הוא די ארוך.

רוברט אילטוב: גם שנתיים זה מספיק זמן להיערך ולבוא לפה עם נתונים, אבל אני מקבל את העמדה שלך על כך שזה בתקציב משרד הביטחון ולערב דברים זה לא כל-כך טוב.

רוברט אילטוב: אבל משמעות הדברים היא פשוט לסגור את התחנה, להערכתי.

רוברט אילטוב: לכן אנחנו חייבים לתת להם זמן להיערך, ואם האוצר טוען שהם צריכים לפעול מתקציב המדינה, שימצא את המקור.

רוברט אילטוב: הם אומרים לנו למצוא את המקור בדרך-כלל, אז שימצא את המקור ותוך שנתיים יביא לנו את זה.

משה כחלון: תודה רבה.

משה כחלון: גם אני תומך בשנתיים.

משה כחלון: חבר הכנסת זיו.

יצחק זיו: אני טוען שלא תהיה תוצאה גם בעוד שלוש שנים.

יצחק זיו: זה יישאר אותו דבר.

משה כחלון: אז ניתן להם שנתיים.

יצחק זיו: לא.

יצחק זיו: ניתן להם 3 שנים, ניתן להם את הזמן הזה, ונראה אם יהיה שינוי.

יצחק זיו: היום אני יודע מראש שלא יהיה שום שינוי.

יצחק זיו: אני נותן להם את המקסימום שהם רוצים כדי לתת להם הזדמנות למצוא פתרון.

משה כחלון: גם ב-3 וגם ב-5 לא יקרה שום דבר, אתה יודע איך זה הולך.

אבשלום וילן: זה פתרון זמני.

קריאות: - - -

לאה ורון: אולי בינתיים אפשר להתייחס לחובת הדיווח שבסעיף 6.

לאה ורון: האם יושב ראש הוועדה מוכן לתקן שהדיווח יהיה כל 6 חודשים?

משה כחלון: כן.

משה כחלון: זה הגיוני.

אתי בנדלר: "השר ידווח לוועדת הכלכלה" – במקום אחת לרבעון, אחת לאיזו תקופה אתם מעוניינים בדיווח?

קריאות: אחת ל-6 חודשים.

אתי בנדלר: "אחת לשישה חודשים".

משה כחלון: יש לנו פה בעיה: שניים תומכים בשנתיים ושניים בשלוש שנים.

משה כחלון: אם בהצבעה 2 יהיו בעד 3 שנים ו-2 יהיו בעד שנתיים זה ייפול, לא יהיה תיקון לחוק.

אתי בנדלר: לפי הוראות סעיף 4, היה צריך לקבוע הוראות לעניין התנאים לשידורי חסות ותשדירי שירות בגלי צה"ל ותקנות, לרבות איסורים ומגבלות שיחולו לעניין שידור, כאמור.

אתי בנדלר: צריך היה לעשות את זה בהתייעצות עם השר הממונה על ביצוע חוק רשות השידור שהיה איתן כבל – עכשיו זה ראש הממשלה – ועם ועדת הפיקוח.

אתי בנדלר: דא עקא אף על פי שבסעיף 5 נאמר שהשר והשר הממונה על ביצוע חוק רשות השידור ימנו ועדה שתפקידה לפקח על שידורי חסות ותשדירי שירות בגלי-צה"ל, לפי הוראות חוק זה, למיטב ידיעתי, טרם הספיקו השרים לבצע את הוראת החוק ולמנות את ועדת הפיקוח.

רוברט אילטוב: אז שלוש שנים זה גם לא מספיק.

אבשלום וילן: אבו, לך אתנו, תאמין לי, אנחנו צודקים, אין לנו שום דבר נגד גלי צה"ל.

אבשלום וילן: אני חלילה לא רוצה לקחת מהם את העמדה הפוליטית שלהם.

אבשלום וילן: לא יקרה שום דבר לא בשנתיים ולא בשלוש שנים, אלא אם יהיה שינוי מצב לרדיו דיגיטלי, וזה יכריח אותם להשתנות.

אבשלום וילן: עובדתית טענתי בדיונים הקודמים שמשרד הביטחון צריך לממן הכול, אבל זה לא יקרה, הם לא ייתנו להם כסף.

אתי בנדלר: אבל אין לך נקודת יציאה לבדוק מה קורה.

משה כחלון: אתה נותן להם שלוש שנים, ואתה יודע מה יקרה בעוד שלוש שנים.

משה כחלון: אנחנו ניתן להם שנתיים- -

אבשלום וילן: בדיוק מה שיקרה בשנתיים.

משה כחלון: גם אם זה יקרה בשנתיים עדיף לעלות על זה יותר מוקדם מאשר להמתין שלוש שנים.

משה כחלון: חבר הכנסת זיו.

יצחק זיו: אני בכל זאת חושב שיכול להיות שתוך 3 שנים יהיה שינוי בדיגיטלי, ואז התמונה תשתנה, אז בואו ניתן להם את הזמן.

משה כחלון: אנחנו נעמיד להצבעה, ואם זה ייפול – ייפול, תחשבו לבד.

לאה ורון: תתפשרו על שנתיים וחצי, המשמעות של זה היא ששוב נצטרך- -

רוברט אילטוב: אני מצטרף לשלוש שנים.

משה כחלון: ניצלתם.

משה כחלון: סעיף 6 הוצבע, חובת הדיווח היא אחת לחצי שנה.

משה כחלון: הצבעה: בעד – 3, נגד – 1.

משה כחלון: סעיף 1 נשאר בנוסח שנתבקש – אחת לשלוש שנים.